የጣሊያን ሴሪያ ኤ እና የፈረንሳይ ሊግ 38ኛ ሳምንት ጨዋታዎች
የጣሊያን
ሴሪያ ኤ እና የፈረንሳይ ሊግ ዋን 38ኛ ሳምንት ጨዋታዎች ዛሬ፣ ነገ እና ዕሁድ በሚደረግ የጨዋታ መረሐግበር የሚጠናቀቅ ሲሆን፤ በጣሊያን ሴሪያ ኤ የሊጉ የሳምንቱ ትልቁ ጨዋታ ኢንቴርናዚኦናሌ ከኢምፖሊ እንዲሁም ስፓል ከኤሲ ሚላን ዕሁድ በተመሳሳይ ስዓት ምሽት ሦስት ተኩል የሚፋለሙ ሲሆን፤ በፈረንሳይ ሊግ አንድ ኬን ከቦረዴክስ እንዲሁም አሚንስ ከጉንጋምፕ ዛሬ በተመሳሳይ ስዓት ምሽት አራት ስዓት ከአምስት ጨዋታቸውን ያደርጋሉ። ምንም እንኳን የሁለቱም ሊጎች ዋንጫው የተበላ ቁብ ቢሆንም፤ ክለቦች ላለመውረድና በሚቀጥለው ዓመት በሻምፒዮንስ ሊጉ ተሳታፊ ለመሆን በሚያደርጉት ትንቅንቅ መካከል የስፖርት ቤተሰቡ በጉጉት ከሚጠብቃቸው ጨዋታዎች በጣሊያን ሴሪያ ኤ ከሚካሄዱት ጨዋታዎች መካከል ኢንቴርናዚኦናሌ ከኢምፖሊ የሚያደርጉት ጨዋታ ተጠባቂ ነው። ጨዋታውን
ተጠባቂ ያደረገው ኢንቴርናዚኦናሌ በኢምፖሊ የሚሸነፍ ወይም ነጥብ የሚጥል ከሆነና በ65 ነጥብ አምስተኛ ደረጃ የተቀመጠው ኤሲ ሚላን ያለበትን ጨዋታ የሚያሸንፍ ከሆነ በአስራ አንደኛው ስዓት በሚቀጥለው የውድድር ዓመት በሻምፒዎንስ ሊጉ መሳተፍ የሚያስችለውን የአራተኝነት ደረጃ ለኤሲሚላን አሳልፎ የሚሰጥ ይሆናል። በአንፃሩ ኢምፖሊ በኢንቴርናዚኦናሌ የሚሸነፍ ከሆነና ከኢምፖሊ በአንድ ነጥብ ዝቅብሎ ወራጅ ቀጠና ላይ የሚገኘው ጄኖአ ያለበትን ጨዋታ የሚያሸንፍ ከሆነ፤ ኢምፖሊ ወደታችኛው ዲቪዚዮን መውረዱን የሚያረጋግጥ ይሆናል። በመሆኑም ከምንም በላይ ሁለቱ ክለቦች ላለመውረድና በሚቀጥለው ዓመት በሻምፒዎንስ ሊጉ ተሳታፊ ለመሆን የሚያደርጉት ፍልሚያ በስፖርት ቤተሰቡ በጉጉት እንዲጠበቅ አድርጎታል። በተጨማሪ
በዚሁ ሊግ ስፓል ከኤሲ ሚላን የሚያደርጉት ግጥሚያ ተጠባቂ ሲሆን፤ ጨዋታውን ተጠባቂ ያደረገው ኤሲ ሚላን ከኢንቴርናዚኦናሌ በአንድ ነጥብ ዝቅ ብሎ አምስተኛ ደረጃ ላይ የተቀመጠ በመሆኑ፤ ኢንቴርናዚኦናሌ ከኢምፖሊ በሚያደርጉት የሞት የሽረት ፍልሚያ ኢንቴርናዚኦናሌ ነጥብ የሚጥል ከሆነና ኤሲሚላን ያለበትን ጨዋታ የሚያሸንፍ ከሆነ፤ ኤሲ ሚላን አራተኛ ደረጃነቱን በመቆናጠጥ በሚቀጥለው ዓመት በሻምፒዮንስ ሊጉ መሳተፍ ስለሚችል ኤሲሚላን ከስፓል ጋር የሚያደርገው ፍልሚያ ተጠባቂ እንዲሆን ምክንያት ሆኗል። በሌላ
በኩል በፈረንሳይ ሊግ አንድ ኬን ከቦረዴክስ እንዲሁም አሚንስ ከጉይንጋምፕ የሚያደርጉት ፍልሚያ ተጠባቂ ያደረገው፤ ኬን ከቦረዴክስ በሚያደርገው ፍልሚያ ድል የሚቀናው ከሆነና አሚንስ ከጉንጋምፕ በሚያደርገው ግጥሚያ የሽንፈትን ጽዋ የሚጎነጭ ከሆነ፤ ኬን በ2 ነጥብ ከአሚንስ ዝቅብሎ ወራጅ ቀጠናውስጥ የተቀመጠ በመሆኑ አሚንስ ወደታችኛው ዲቪዚዮን የመውረድ ዕድል ይኖረዋል። ስለዚህ እነዚህ ሁለቱ የፈረንሳይ ክለቦች ከተጋጣሚያቸው ጋር ላለመውረድ የሚያደርጉት ትንቅንቅ ጨዋታውን ተጠባቂ እንድሆን አድርጎታል። በአጠቃላይ
በጣሊያን ሴሪያ ኤ ነገ ሁለት ጨዋታዎች የሚደረጉ ሲሆን ፍሮሲኖኔ ከቺቮ ቬሮና ምሽት አንድ ስዓት ጨዋታቸውን ሲያካሂዱ፤ ቦሎኛ ከናፖሊ ምሽት ሦስት ተኩል ይፋለማሉ። ሊጉ ዕሁድ ዕለት ቀጥሎ ሲውል ስምንት ጨዋታዎች ሲካሄዱ፤ ከእነዚህ መካከል ሳምፕዶሪያ ከአሮጊቶቹ ጁቬንቱስ ምሽት አንድ ስዓት ጨዋታቸውን የሚያካሂዱበት እንዲሁም አትላንታ ከሳሱኦሎ እና ሮማ ከፓርማ በተመሳሳይ ስዓት ምሽት ሦስት ስዓት ተኩል የሚፋለሙበት ጨዋታዎች ይገኙበታል። በአንጻሩ በፈረንሳይ ሊግ አንድ ሁሉም አስሩ ጨዋታዎች ዛሬ ሲካሄዱ፤ትሮየስ ከሌንስ ምሽት አንድ ስዓት ጨዋታቸውን የሚያካሂዱ ይሆናል። ቀሪዎቹ ዘጠኝ ጨዋታዎች በተመሳሳይ ስዓት ምሽት አራት ስዓት ከአምስት ሲካሄዱ፤ ስታዴ ሬይምስ ከፓሪስ ሰንት ጀርሜን እንዲሁም ኒሜስ ከሊዮን የሚያደረጉት ፍልሚያ ይገኝበታል። የጣሊያን ሴሪያ ኤን ዜብራዎቹ ጁቬንቱስ በ90 ነጥብ ሲመራ፤ ናፖሊ በ79 ነጥብ ይከተላል። አትላንታና ኢንቴርናዚኦናሌ በእኩል 66 ነጥብ ሦስተኛና አራተኛ ደረጃን ይዘዋል። በአንጻሩ ጄኖአ፣ ፍሮሲኖኔ እና ቺቮ ደግሞ ከ18ኛ እስከ 20ኛ ያሉትን የመጨረሻዎቹን ሦስት ደረጃዎች ይዘው ወራጅ ቀጠና ውስጥ ይገኛሉ፡፡እንዲሁም
የሴሪያውን ከፍተኛ ጎል አስቆጣሪነት የሳምፕዶሪያው ኩአግሊአሬላ በ26 ጎሎች ሲመራ፤ የኤሲሚላኑ ፒያቴክ እና የአትላንታው ዛፓታ በእኩል 22 ጎሎች ይከተላሉ። የጁቬንቱሱ የዓለማችን ኮከብ ተጫዋች ክርስቲያኖ ሮናልዶ በ21 ጎሎች ከፍተኛ ግብ አስቆጣሪነቱን እየተከተለ ይገኛል። በሌላ በኩል የፈረንሳይ ሊግ አንድን ፒኤስጂ በ91 ነጥብ ሲመራ፤ ሊሌ በ75 ነጥብ ይከተላል። ኦሎምፒያኮ
ሊዮን በ69 ነጥብ ሦስተኛ ደረጃን ሲይዝ፤ ሳንት ኢቲኔ በ65 ነጥብ አራተኛ ደረጃን ይዟል። በአንጻሩ ካኤን፣ ዲጆን እና ጉይንጋምፕ ደግሞ ከ18ኛ እስከ 20ኛ ያሉትን የመጨረሻዎቹን ሦስት ደረጃዎች ይዘው ወራጅ ቀጠና ውስጥ ይገኛሉ፡፡ እንዲሁም የፈረንሳይ ሊግ አንድ ከፍተኛ ጎል አስቆጣሪነቱን የፓሪስ ሴንት ጀርሜኑ ክሊያን ሜባፔ በ32 ጎሎች ሲመራ፤ የሊሌው ፔፔ በ22 ጎሎች ይከተላል። የፒኤስጂው ካቫኒ በ18 ጎሎች ከፍተኛ ግብ አስቆጣሪነቱን እየተከተለ ይገኛል።አዲስ ዘመን ግንቦት 16/2011ሶሎሞን
በየነ